Δελτίο Τύπου

Σωματειακή Επιτροπή του ΣΕΤΗΠ στη SKROUTZ

Εμείς οι εργαζόμενοι στην εταιρεία Skroutz, απευθυνόμαστε στον λαό της Νέας Ιωνίας με σκοπό να σας ενημερώσουμε σχετικά με τα γεγονότα που διαδραματίζονται στην εταιρεία μας το τελευταίο διάστημα.

Πολλοί από εσάς γνωρίζετε το Skroutz ως μία πλατφόρμα ηλεκτρονικού εμπορίου και πιθανά το χρησιμοποιείτε σε τακτική βάση. Η έδρα της εταιρείας βρίσκεται στη Νέα Ιωνία ενώ απασχολεί περισσότερους από 600 εργαζόμενους στην κύρια εταιρεία.

Πριν από μερικές εβδομάδες, η διοίκηση της εταιρείας μας ανέφερε ότι πρέπει να υπογράψουμε νέα ατομική σύμβαση εργασίας. Η λεγόμενη «συμπληρωματική σύμβαση» ενσωματώνει στην υπάρχουσα Σύμβαση Εργασίας μας όρους που δεν υπήρχαν πριν. Προσθέτουν όρους που σε μεγάλο βαθμό υπάρχουν στον αντεργατικό νόμο 4808/21 (Νόμος Χατζηδάκη) που οι εργαζόμενοι τον απορρίψαμε στις μεγάλες απεργιακές κινητοποιήσεις πέρσι.

Ενδεικτικά αναφέρουμε: αλλαγή στη θέση εργασίας και στο ωράριο ανάλογα με τις ανάγκες της εταιρείας, ενώ αν υπάρχει ανάγκη μπορεί να υπάρχει μετακίνηση σε περιοχή εντός της Ελλάδας. Το διάλειμμα πλέον θα βγαίνει εκτός 8ώρου, ενώ με την υπογραφή της νέας σύμβασης μπορούν να εγκατασταθούν πλέον εργαλεία και λογισμικά παρακολούθησης στους υπολογιστές μας. Ενώ πλέον δε θα υπάρχει η δυνατότητα να συζητήσουμε τη σύμβαση μας ή το μισθό μας με κανέναν, ακόμα και με τους συναδέλφους μας!

Επιπλέον, προωθούν τη μονιμοποίηση της τηλεργασίας, με μετακύλιση ευθυνών από τον εργοδότη στον
τηλεργαζόμενο, όπως την υγιεινή και ασφάλεια του ή την τήρηση του 8ώρου. Η τηλεργασία από «έκτακτη» συνθήκη γίνεται μόνιμο στοιχείο στην εκμετάλλευση των εργαζομένων και διευρύνεται. Εδώ και 2,5 χρόνια γνωρίζουμε πολύ καλά από πρώτο χέρι τι σημαίνει τηλεργασία: ξεχείλωμα του 8ωρου, απλήρωτες υπερωρίες, εντατικοποίηση. Οι εργοδότες αλλά και η κυβέρνηση την χρησιμοποίησαν σαν πανάκεια μέσα στην πανδημία για μην πάρουν μέτρα υγείας και ασφάλειας στους χώρους, αποστάσεις στα γραφεία, προληπτικά τεστ, μάσκες κλπ. Αναρρωτικές και γονικές άδειες χάνονται στο όνομα του «είσαι από το σπίτι». Όλοι θυμόμαστε τις μέρες του χιονιά και πως αξιοποιήθηκε η τηλεργασία, έχουμε ακόμα πείρα ότι αξιοποιείται στον κλάδο μας σαν απεργοσπαστικός μηχανισμός. Με την τηλεργασία το όριο ανάμεσα στον εργάσιμο και μη εργάσιμο χρόνο θολώνει, θέλουν να είμαστε διαθέσιμοι 24/7.

Συνεπώς γίνεται αντιληπτό ότι όταν πρόκειται για τα δικαιώματα στην εργασία μας η Skroutz… είναι όνομα και πράγμα!

Η σωματειακή επιτροπή στην επιχείρηση, μαζί με το σωματείο μας το ΣΕΤΗΠ, από την πρώτη στιγμή βγήκαμε μπροστά για να ενημερώσουμε τους συναδέλφους μας και τους καλέσαμε να μην υπογράψουν τη σύμβαση ενώ διεκδικούμε την υπογραφή επιχειρησιακής Συλλογικής Σύμβασης Εργασίας, που θα βελτιώνει τους όρους εργασίας μας.

Διεκδικούμε:

● Να παρθούν πίσω όλες οι βλαπτικές μεταβολές και υπογραφή επιχειρησιακής Συλλογικής Σύμβασης Εργασίας, με αυξήσεις σε όλους τους μισθούς, πάνω από τον πληθωρισμό

● Όχι στη μονιμοποίηση της τηλεργασίας και για όσο διαρκεί αυτό το μέτρο, να είναι εθελοντική και με δικαίωμα
ανάκλησης από τον εργαζόμενο, ενώ οι ευθύνες και τα λειτουργικά κόστη να μην μετακυλίονται στον εργαζόμενο.

● Απαγόρευση εγκατάστασης ψηφιακών καμερών, λογισμικά παρακολούθησης στους εργαζόμενους.

Μετά από τη δυναμική παρέμβαση του σωματείου μας, με παράσταση διαμαρτυρίας έξω από τα γραφεία της εταιρείας στις 10/10, καταφέραμε και αποσπάσαμε δέσμευση ότι το χρονικό περιθώριο που είχε οριστεί για την υπογραφή, πάρθηκε πίσω, ενώ ήδη ορίστηκε συνάντηση με τη διοίκηση τη Δευτέρα 17/10.

Καλούμε τον λαό της Νέας Ιωνίας, τα συνδικάτα και τους μαζικούς φορείς της περιοχής να εκφράσουν την αλληλεγγύη τους στον αγώνα των εργαζομένων στη Skroutz!

Ο αγώνας μας έχει κοινό παρανομαστή με τον αγώνα που δίνουμε όλοι οι εργαζόμενοι, για αυξήσεις στους μισθούς, για συλλογικές συμβάσεις που κατοχυρώνουν σταθερή δουλειά με δικαιώματα, για ρεύμα και βασικά αγαθά φτηνά για όλους μας.

Σας καλούμε στη μηχανοκίνητη πορεία την Παρασκευή 14/11, στις 18:00,
με αφετηρία το σταθμό στη Νέα Ιωνία.